
Parasztház-sorsok Hajóson 1945-től napjainkig

A paraszti építkezés több évszázados hagyományőrzésre és az ebből tapasztalati úton levezetett fejlesztésekre épült. A hagyományos népi lakóházak építészete generációkon át öröklődött, az építészeti értéken kívül magában hordozva a lakás és az együttélés szociokulturális jegyeit, melyek a paraszti család életének alapjait adták.
Ebben a hagyományos szellemben épült meg a közép-magyar háztípus utolsó generációja a modern kor küszöbén. A II. világháború után a paraszti kultúra egy rohamosan változó világ sodrásába került. A család, mint gazdasági alapegység felbomlott, helyébe a tsz-ek és állami gazdaságok léptek. Az infrastruktúra folyamatosan fejlődött, az otthonokban megjelentek a háztartási technológiák, valamint a szolgáltatás és a kényelem eszközei, melyek gyökeresen megváltoztatták az otthoni élet minőségét és jellegét. Az államhatalom és a modernizáció diktálta új életforma alapjaiban változtatta meg az emberek értékrendjét.
A paraszti kultúra változásának legfontosabb színtere maga a lakóház. A különböző családok házai a lehetőségekhez és igényekhez mérten részben hasonló, részben eltérő módon igyekeztek alkalmazkodni a változásokhoz.
Tanulmányomban a közép-magyar háztípus 1945 utáni fejlődéstörténetét kutatom, feltárva a változások, majd a hanyatlás társadalmi, gazdasági és technológiai okait egy alföldi település, Hajós néhány házának példáján. A település 20. századi történelme tipikus és különleges is egyben, így jó terepet nyújt a kutatáshoz. Interjúk és épületfelmérések segítségével hat hagyományos építésű lakóházat vizsgáltam, melyek átestek a vizsgált időszak okozta változásokon.
A tanulmányban feltárom a vizsgált épületek mai állapotát életre hívó általános és egyedi jelenségeket, bemutatom, hogy miként hatott a társadalom és a gazdaság átalakulása magukra az épületekre. A kutatás végeredményeként felvázolhatók bizonyos fejlődési utak, melyekkel sematikusan leírható egy hagyományos parasztház napjainkig történő fejlődése. Vizsgálom továbbá a hagyományos épületszerkezetek és megoldások időtállóságát, felújításuk és korszerűsítésük módszereit és minőségét az adott időszakban.
A kutatás során igyekeztem részletesen feltérképezni az épületek jelenlegi állapotát, illetve a parasztházak és a bennük élő emberek mai problémáit. A jövőben ez további kutatások alapjaként segítséget nyújthat egy értékvédelmi javaslat megfogalmazásában ezen épületek megőrzésével, fenntartásával és további használhatóságával kapcsolatban.



